Klagtes oor SAID skaad die ekonomieArgieffoto Tom Moyane, kommissaris van die Suid-Afrikaanse Inkomstediens (SAID) het Dinsdag gesê aanvalle op die organisasie benadeel die Suid-Afrikaanse ekonomie, aangesien dit lei tot laer vlakke van belastingnakoming. “Diegene wat ongegronde aanvalle op die SAID wil loods moet weet dat hulle die ekonomie nadelig beïnvloed,” het hy aan die parlementêre staande komitee oor finansies gesê tydens ŉ konferensie deur die nasionale tesourie en die SAID oor hul kwartaallikse verslae. Moyane het gesê die persepsie dat die SAID bekwame personeel afgedank het, sal ŉ “selfvervulde profesie” word, omdat dit werknemers ontmoedig en hulle dan bedank. Hy het dié uitlatings gemaak nadat hy gekla het dat die komitee se tydsberekening vir die vergadering baie sleg is, omdat Maart-maand die besigste maand in die SAID se kalender is. “Dit vat ons fokus weg van dit wat ons moet doen. Maart is die belangrikste kalendermaand in die geskiedenis van die land.” Moyane het LP’s daaraan herinner dat die SAID altesaam 90% van die geld in die staatskoffers insamel, en gesê kritiek spruit uit vooroordeel. Hy wou egter nie enige vrae van DA-LP David Maynier beantwoord oor wat laasgenoemde ŉ “burgeroorlog” tussen hom en die minister van finansies, Pravin Gordhan, genoem het nie. Hy het gesê Engels is sy derde of vierde taal en hy kan dus nie kommentaar lewer oor ŉ frase wat, as hy dit hoor, hom laat dink aan die bloedvergieting in Somalië nie. Moyane het gesê hy wil die bewering, dat die SAID ŉ insamelingsagterstand van R30 miljard tydens die huidige finansiële jaar beleef, van die hand wys. Hy het Randall Carolissen, uitvoerende groepshoof van die SAID, versoek om te verduidelik dat die bedrag gebaseer is op ŉ inkomstevooruitsig wat intussen afwaarts aangepas is van R1,175 biljoen (“trillion”) tot R1,144 biljoen (“trillion”). Die vergadering kom te midde van spekulasie dat pres. Jacob Zuma van voornemens is om Gordhan af te dank nadat hy hom van ŉ internasionale beleggerskonferensie in Engeland teruggeroep het na Suid-Afrika.